ตัวแทนรายย่อย SIMAT เชิญผถห.เข้าประชุม 27 พ.ย. โหวตปลดทีมบริหารยกชุด!
ตัวแทนรายย่อย SIMAT เชิญผถห.เข้าประชุม 27 พ.ย. โหวตวาระปลดทีมบริหารยกชุด!
ตัวแทนรายย่อย SIMAT เชิญผถห.เข้าประชุม 27 พ.ย. โหวตวาระปลดทีมบริหารยกชุด!
17 พ.ย. 2563

นายดิษศรัย ปิณฑะดิษ ตัวแทนผู้ถือหุ้นรายย่อย บริษัท ไซแมท เทคโนโลยี จำกัด (มหาชน) หรือ SIMAT กล่าวว่า ถือเป็นเรื่องน่าใจหายที่งบไตรมาส 3/63 กำไรลดวูบ เทียบช่วงเดียวกันของปีก่อน และมีผลขาดทุนจากโครงการเน็ตห่างไกลโซนซี ขณะที่มีหนี้สินหมุนเวียนกว่า 1,000  ล้านบาท สัดส่วนหนี้สินต่อทุนขยับเพิ่มเป็น 2 เท่า จากก่อนหน้าอยู่ในระดับ 1 เท่า
“ไม่รู้ทีมผู้บริหารชุดปัจจุบันบริหารงานอย่างไร ทั้งๆที่ได้โปรเจคใหญ่ โครงการเน็ตโซนซี เข้ามามูลค่ากว่า 2 พันล้านบาท ผมอยากจะเชิญชวนผู้ถือหุ้นรายย่อยทุกท่าน เข้าร่วมประชุมวิสามัญผู้ถือหุ้นตามมาตรา 100 ในวันที่ 27 พฤศจิกายน ที่จะถึงนี้ เพื่อเรียกร้องให้ประธานบอร์ด ออกมาชี้แจงปมปัญหาโครงการเน็ตโซนซี”
โดยในการประชุมวิสามัญผู้ถือหุ้นโดยผู้ถือหุ้นตามมาตรา 100 แห่งพระราชบัญญัติบริษัทมหาชนจำกัด พ.ศ. 2535 มีวาระสำคัญประกอบด้วย
วาระที่ 1 ขอให้ประธานกรรมการบริหารชี้แจงการบริหารจัดการบริษัทภายใต้สัญญาบริการโครงการจัดให้มีบริการอินเตอร์เน็ตความเร็วสูงในพื้นที่ห่างไกล (Zone C) กลุ่มที่4 ภาคตะวันออกเฉียงเหนือ 2
วาระที่ 2 พิจารณาอนุมัติการเพิ่มเติมจำนวนกรรมการอีก 10 คน
วาระที่ 3 พิจารณาอนุมัติการแก้ไขอำนาจกรรมการ
วาระที่ 4 พิจารณาอนุมัติการเปลี่ยนแปลงประธานกรรมการจาก นายธวัชชัย อรัญญิก เป็น นายสุภสิทธิ์ รักกสิกร
วาระที่ 5 พิจารณาอนุมัติการเปลี่ยนแปลงบุคคลซึ่งดำรงตำแหน่งดังต่อไปนี้
วาระที่ 6 พิจารณาอนุมัติกรอบการแก้ไขอำนาจลงนามในบัญชีธนาคาร
วาระที่ 7 พิจารณาเรื่องอื่นๆ (ถ้ามี)
โดยในครั้งนี้มีวาระสำคัญคือ การเสนอให้การเปลี่ยนแปลงประธานกรรมการบริหาร จาก 1.นายทองคำ มานะศิลปะพันธ์ เป็นนายนรัตถ์ สาระมาน 2.รักษาการประธานเจ้าหน้าที่บริหารจาก นายธรรมนูญ ก่อเกียติวนิช เป็นนายนถรัตถ์ สาระมาน และ 3.ประธานเจ้าหน้าที่ฝ่ายการเงิน/ผู้อำนวยการอาวุโสฝ่ายบัญชีและการเงิน จากนายธรรมนูญ ก่อเกียรติวณิช เป็นนายวิเชียร ลัคนาทิน เนื่องจากคณะผู้บริหารของบริษัท บริหารจัดการบริษัทอย่างไม่มีประสิทธิภาพ ไม่โปร่งใส และมีพฤติการณ์ที่แสดงเห็นว่าเอื้อประโยชน์บุคคลภายนอก โดยไม่คำนึงถึงผลประโยชน์สูงสุดของบริษัทและผู้ถือหุ้น อันอาจก่อให้เกิดความเสียหายแก่บริษัท
อนึ่ง SIMAT เปิดเผยผลการดำเนินงานของบริษัทในไตรมาส3/63 มีกำไรสุทธิ 4.33 ล้านบาท ลดลง 63.19 ล้านบาท หรือ 93.58% โดยในส่วนของธุรกิจโครงการภาครัฐได้แก่โครงการบริการอินเทอร์เน็ตในพื้นที่ห่างไกลในโซนภาคตะวันออกเฉียงเหนือในงวดนี้ มีผลขาดทุน 8.37 ล้านบาท
ทั้งนี้ ผลขาดทุนที่เกิดขึ้นในไตรมาสที่ 3 เกิดจากผลกระทบจากความล่าช้าในการส่งมอบงานระยะที่ 1 งวดที่ 3 ทําให้มีต้นทุนเพิ่มขึ้น
นอกจากนี้ ที่ประชุมคณะกรรมการบริษัทฯเมื่อวันที่ 13 พ.ย. ยังมีมติอนุมัติให้บริษัทฯรับความช่วยเหลือจากนายทองคำ มานะศิลปพันธ์ ประธานกรรมการบริหาร/รองประธานกรรมการ และเป็นผู้ถือหุ้นโดยถือหุ้น 11.92% ค้ำประกันเงินกู้ยืมที่บริษัทฯกู้ยืมจากสถาบันการเงินและบุคคลภายนอก โดยค้ำประกันส่วนตัว วงเงินไม่เกิน 100 ล้านบาท ใช้เป็นเงินทุนหมุนเวียนในการทำงานโปรเจคภาครัฐ